Nhar il-Ġimgħa, is-27 ta' Settembru 2019, il-Kummissjoni Ewropea se tniedi l-Forum Europa dwar il-Konnettività – konferenza internazzjonali innovattiva b'diversi partijiet ikkonċernati bl-għan li jitrawwem id-djalogu u jissaħħu r-rabtiet bejn il-gvernijiet, l-istituzzjonijiet finanzjarji, u l-atturi tas-settur privat fl-Ewropa u lil hinn. Filwaqt li tibni fuq il-kooperazzjoni diġà mill-qrib bejn l-UE u s-sħab tagħha tal-Asja-Paċifiku, din l-ewwel edizzjoni tal-Forum se ssir bit-tema: Il-Konnettività bejn l-UE u l-Asja: Nibnu Pontijiet għal Futur Sostenibbli. Il-President tal-Kummissjoni Ewropea, Jean-Claude Juncker, li se jagħmel diskors ewlieni fis-sessjoni plenarja tal-ftuħ, qal: “L-azzjoni politika tagħna trid tkun reazzjoni għall-aspettattivi u l-inkwiet taċ-ċittadini tagħna. Aktar konnettività hija parti minn din ir-reazzjoni, minħabba li hija ta' benefiċċju għan-nies tagħna u għall-ekonomiji tagħna. Minħabba li toħloq stabilità u prosperita għal kulħadd.” Huwa żied jgħid: “L-approċċ Ewropew tagħna għall-konnettività huwa fil-qalba tas-sħubija tagħna mal-Asja, u għandna messaġġ ċar: l-Unjoni Ewropea trid timpenja ruħha aktar biex issaħħaħ il-konnessjonijiet bejn l-Ewropa u l-Asja b'mod li jkun ta' benefiċċju reċiproku.” L-UE u l-Ġappun: rwol ta' tmexxija dwar il-konnettività sostenibbli Fuq stedina tal-President Juncker, Shinzō Abe , il-Prim Ministru tal-Ġappun, se jkun il-mistieden speċjali tal-Forum u se jagħmel diskors ewlieni fil-plenarja tal-ftuħ. Il-President Juncker u l-Prim Ministru Abe se jikkonkludu Sħubija dwar Konnettività Sostenibbli u Infrastruttura ta' Kwalità bejn l-Unjoni Ewropea u l-Ġappun, filwaqt li jenfasizzaw aktar l-importanza strateġika tas-sħubija bejn l-UE u l-Ġappun li ż-żewġ partijiet impenjaw ruħhom li jsaħħu tul dawn l-aħħar snin. Din is-Sħubija ġdida hija l-ewwel tat-tip tagħha, li tenfasizza l-konnettività bħala prijorità ewlenija fil-ħidma tal-Unjoni Ewropea bħala attur globali. Dan jikkonferma l-ambizzjoni tal-Ewropa li taħdem flimkien ma' sħab tal-istess fehma fil-promozzjoni ta' konnettività sostenibbli fil-livelli kollha — fiskalment, ekonomikament, soċjalment u ambjentalment. Il-ħolqien ta' dibattitu globali dwar l-approċċ Ewropew għall-konnettività Il-Forum Europa dwar il-Konnettività huwa politikament ibbażat fuq il-Komunikazzjoni Konġunta “Konnessjoni bejn l-Ewropa u l-Asja - Elementi fundamentali għal Strateġija tal-UE”, imnedija mill-Kummissjoni Ewropea u mir-Rappreżentant Għoli f'Settembru 2018. Fl-Istrateġija, l-UE tistabbilixxi l-approċċ tagħha għall-konnettività, li kienet il-qalba tas-suqqess tal-integrazzjoni Ewropea. Il-Forum, li se jixxandar dirett fuq l-internet, se jenfasizza l-opportunitajiet ewlenin ta' konnettività aktar b'saħħitha, kif ukoll jesplora l-ħafna sfidi li ġġib magħha. Dawn ivarjaw minn aspetti ta' governanza multilaterali u l-ħtiġijiet finanzjarji vasti – li jagħmilha essenzjali li jkun hemm sħubija mas-settur privat u li jiġu mmobilizzati investimenti privati – għall-importanza tal-iżvilupp ta' standards u normi interoperabbli maqbula b'mod reċiproku li jkunu ta' sostenn għal-konnettività tas-seklu 21 fis-setturi tat-trasport, tal-enerġija, tal-konnettività diġitali u tal-konnettività umana. Sabiex jiġi ġġenerat dibattitu mifrux, il-membri tal-bord mill-Ewropa u lil hinn se jiddiskutu l-ġeopolitika, l-ekonomija, l-istandards u n-normi, u l-finanzjament tal-konnettività. Biex jinfetaħ id-dibattitu, Parag Khanna, il-koawtur ta' Connectography: Mapping the Future of Global Civilization u The Future is Asian: Commerce, Conflict, and Culture in the 21st Century, se jaqsam xi osservazzjonijiet dwar il-konnettività bħala xejra globali. Fil-forum se jieħdu sehem mexxejja politiċi u dinjitarji ta' livell għoli, inkluż il-President Emeritu tal-Kunsill Ewropew, il-Prim Ministri tal-Finlandja u tal-Kroazja, u Ministri minn, fost l-oħrajn, ir-Repubblika tal-Maċedonja ta' Fuq, il-Każakistan, l-Afganistan, u r-Repubblika tal-Korea. Barra minn hekk, se jieħdu sehem ukoll il-Presidenti ta' istituzzjonijiet finanzjarji Ewropej u internazzjonali, inklużi Werner Hoyer, il-President tal-Bank Ewropew tal-Investiment, Suma Chakrabarti, il-President tal-Bank Ewropew għar-Rikostruzzjoni u l-Iżvilupp, u Takehiko Nakao, il-President tal-Bank Asjatiku tal-Iżvilupp, kif ukoll diriġenti tan-negozju u l-finanzi mill-Ewropa u mill-Asja. Aktar informazzjoni dwar il-kelliema kkonfermati tinsab hawnhekk. Għal Aktar Informazzjoni Forum Europa dwar il-Konnettività: Is-sit web ta' Il-Konnettività bejn l-UE u l-Asja — Nibnu Pontijiet għal Futur Sostenibbli Komunikazzjoni Konġunta: Konnessjoni bejn l-Ewropa u l-Asja - Elementi fundamentali għal Strateġija tal-UE